<classify> HATIMAYE siku 366 zinazounda mwaka 2019 zinafi kia tamati kesho, huku dunia ikijiandaa kuupokea Mwaka Mpya wa 2020.Mwaka 2019 unaondoka huku ukiwa umeacha kumbukumbu ya matukio mengi mazuri na mabaya katika nchi za Jumuiya ya Afrika Mashariki EAC. Matukio makubwa yaliyotikisa mwaka 2019 katika nchi za EAC na ambayo kwa kiasi kikubwa yameacha somo, ambalo nchi hizo zitaingia nalo mwaka 2020, likiwa kama funzo, kuhakikisha yale mabaya hayajirudii mwaka ujao unaoanza kesho na kwa yale yasiyoepukika, kuweka mikakati ya kukabiliana nayo ili kupunguza athari zake na yale mazuri kuyaenzi na kuyaendeleza zaidi.Kumbukumbu nzuri Mwaka 2019 unaondoka huku ukiwa umeacha kumbukumbu kadhaa nzuri kwa wananchi wa Afrika Mashariki, ikiwamo kuimarika kwa utengamano wa nchi hizo na kuondolewa vikwazo vilivyokuwa vikikwaza biashara. Hali hiyo imesaidia biashara kushamiri na kusisimua ukuaji wa uchumi katika eneo hilo. Aidha, mwaka 2019 umeshuhudia EAC ikitimiza umri wa miaka 20 tangu ilipofufuliwa mwaka 1999.Tangu kuanzishwa kwake tena mwaka 1999, EAC imepata mafanikio lukuki, ikiwamo kuunganisha nchi wanachama kwa mtandao wa barabara za lami, usalama, kuimarisha biashara na utengamano wa wananchi kuelekea kuundwa kwa Shirikisho la Kisiasa la Afrika Mashariki.Wakati wa maadhimisho ya miaka 20 ya EAC yaliyofanyika Novemba mwaka huu, Katibu Mkuu wa Jumuiya hiyo, Liberata Mfumukeko, alizitaja barabara zinazojengwa kwa lami mwaka huu kuwa ni Nyakanazi-Kibondo- Kasulu mpaka Manyovu na Bunjumbura nchini Burundi, ambapo wakandarasi wanaendelea na ujenzi ili kuwezesha mfanyabiashara kusafiri moja kwa moja kutoka Dar es Salaam mpaka Bujumbura.Alisema kuelekea Rwanda kunajengwa barabara ya Lusahunga-Rusumo-mpaka Kayonza na Kigali, ambayo inaendelea kutafutiwa fedha kwa ajili ya ujenzi wa kipande cha Lusahunga- Rusumo na Kayonza mpaka Uganda na tayari usanifu kwa ajili ya ujenzi umeanza.Akizungumzia barabara ya Uganda, alisema mwaka huu umefanyika muundo wa barabara hiyo kutoka Masaka kwenda Mutukula mpaka Kyaka na Bugenda, Karagwe mpaka Kasulo mpakani mwa Rwanda na kuungana na barabara ya Lusonga.Mwaka huu unahitimishwa huku nchi zote za EAC, zikiwa zimeunganishwa na mtandao wa barabara za lami ili watu waweze kufanya biashara bila vikwazo. Mwaka huu jumuiya hiyo, pia imeshuhudia kuimarika kwa soko la pamoja, ushuru wa forodha na kuboreka ushirikiano katika sekta mbalimbali za kijamii kama elimu, afya, taaluma na mafunzo kwa majeshi ya nchi wanachama.Katika kile kinachoonekana kuvutiwa na mafanikio ya EAC, Jamhuri ya Kidemokrasia ya Congo DRC mwaka huu imeonesha nia ya kujiunga na jumuiya hiyo. Mwaka huu EAC pia ilishuhudia sheria za takwimu za taasisi za fedha, zikiundwa ili kuimarishazaidi jumuiya hiyo. Mapema mwaka huu, Naibu Katibu Mkuu wa EAC, Steven Mlote, alisema sheria za takwimu na sheria ya pamoja ya taasisi za fedha, zimepitishwa na jumuiya katika kuelekea kuwa na matumizi ya sarafu moja.Hali kadhalika, Rais Yoweri Museveni wa Uganda, mapema mwaka huu alizindua mchakato wa Katiba ya pamoja itakayofungua njia kwa Jumuiya ya Afrika Mashariki kuwa shirikisho la kisiasa la Afrika Mashariki. Uzinduzi wa BBI Mwaka 2019 Kenya iliandika historia kwa kuzindua Ripoti ya Maridhiano BBI, ambapo Rais Uhuru Kenyatta alizindua rasmi ripoti ya jopo la maridhiano, inayotarajiwa kupigiwa kura ya maoni na hatimaye kuidhinishwa na bunge ili kumaliza migogoro ya kisiasa nchini humo, hasa nyakati za chaguzi na kusababisha vifo vya wananchi.Uganda, Rwanda amani Habari nyingine njema iliyojiri mwaka huu katika eneo la Afrika Mashariki ni viongozi wa Rwanda na Uganda, kumaliza tofauti zao, baada ya kusaini mkataba wa amani huko Luanda nchini Angola. Marais Yoweri Museveni wa Uganda na Paul Kagame wa Rwanda, walisaini makubaliano hayo ya amani ili kumaliza uhasama uliopo kati ya mataifa hayo jirani.Viongozi hao walifikia makubaliano hayo katika mkutano wa pili mbele ya Rais Felix Tshisekedi wa DRC, Rais wa Angola João Lourenço na Rais wa Congo Brazaville, Denis Sassou- Nguesso, ambao walikuwa wapatanishi katika mgogoro huo.Sudan Kusini mambo mazuri Sudan Kusini imehitimisha mwaka 2019 vizuri, baada ya kukubali kusaini makubaliano ya kuunda Serikali ya Umoja wa Kitaifa na kumaliza vita vya wenyewe kwa wenyewe, vilivyoua mamia ya wananchi nchini humo. Tangazo la Rais wa Sudan Kusini, Salva Kiir la kukubali kufikia muafaka na Makamu wake, Dk Riek Machar kama ilivyokubaliwa katika mkutano wa Entebbe nchini Uganda, lilifurahisha dunia nzima.DRC yavutiwa EAC Mwaka huu wa 2019 Jumuiya ya Afrika Mashariki, ilipata furaha baada ya DRC kutangaza nia ya kutaka kujiunga na jumuiya hiyo wakati Rais wa nchi hiyo, Tshisekedi alipozuru Tanzania katikati ya mwaka huu, ambapo Rais wa Tanzania, Dk John Magufuli, alisema ataunga mkono ombi hilo la DRC. JPM mwenyekiti SADC Tukio jingine kubwa lililotokea Tanzania moja ya nchi waanzilishi wa EAC, ni Rais Dk Magufuli kuwa mwenyeji wa Jumuiya ya Maendeleo Kusini mwa Afrika SADC yenye wanachama 16.Kuchaguliwa kwa Rais Magufuli kuwa mwenyekiti wa jumuiya hiyo na mkutano wa viongozi wakuu kufanyika nchini ni faraja na neema kwa Tanzania na eneo zima la EAC, kwani kwa namna moja au nyingine zitanufaika hasa kiuchumi. Mvua zaacha majonzi Kati ya matukio mabaya kuwahi kuzikumba nchi za Jumuiya ya Afrika Mashariki katika miaka ya hivi karibuni, ni mvua kubwa zilizonyesha mwaka huu katika maeneo mbalimbali na kusababisha mafuriko, maporomoko ya ardhi, uharibifu mkubwa wa miundombinu na mashamba na kusababisha vifo vya watu zaidi ya 300 na maelfu wengine kukosa makazi.Nchi zilizopatwa na mafuriko na maporomoko ya udongo na kusababisha vifo katika Jumuiya ya Afrika Mashariki ni Kenya, Burundi, Tanzania, Sudan Kusini, Uganda na Rwanda. Mvua hizo ambazo zimeziathiri eneo lote la Afrika Mashariki, zimesababisha maafa makubwa zaidi nchini Kenya kuliko taifa jingine lolote, ambapo watu 132 wamekufa.Nchini Burundi watu 50 walipoteza maisha kutokana na mafuriko na maporomoko ya udongo. Huko Uganda watu 40 wamepoteza maisha huku wengine wakifukiwa na udongo, baada ya mvua kubwa kunyesha. Serikali ya Sudan Kusini ilitangaza hali ya hatari katika eneo la Kobo, kutokana na kuathiriwa kwa kiasi kikubwa na mafuriko.  <topic>: kitaifa 